Tatoeba sentences — language code: ber
Ma ttwessin deg-neɣ akka, d nutni i iwalan d acu i yellan deffir n wasif-a.
Ala ɣef ubrid yelhan i aɣ-ttawin segmi awal-nsen iqqim ibbed ar ass-a ur yeɣli.
Kečč tekkreḍ-d ad asen-tedduḍ deg nnzeɛ, kkes aɣilif ddeɛwessu ad tt-tawiḍ ma tseɣreḍ aqerruy, nnmara ur k-teffiɣ, asif ma tzegreḍ-t.
Llan kra deg-sen ssnen-t, ssnen amek i iga, ɣas ẓran d yiwen n urgaz ma yefka awal ur t-yettruẓu, maɛna ḍemɛen ibeddel, ɣef waya ɛeyyun deg-s ttḥellilen.
Xzu cciṭan a Meqqran, uɣal-d ɣer leɛqel-ik, aql-ak teffɣeḍ i ubrid, ayen i tettedduḍ akka ad t-txedmeḍ ur ilaq ara, twalaḍ yerna tɛemdeḍ.
Nessen-ik d argaz yelhan, ma d ayen i d-tbegseḍ akka ad t-tgeḍ, diri-t.
Ur t-iqebbel la amdan la Rebbi.
Ihi bren-d s axxam-ik ad ternuḍ ayen i ak-yura uxellaq deg liser.
Wanag ma teṭṭfeḍ deg yir awal-ik, ur teḥsiḍ ara akk anda i tettedduḍ, amzun iqmec-ak Rebbi allen, yezmer ur d-tettuɣaleḍ ara akk.
Nekkni d aḥmal i k-nḥemmel, ur ak-nebɣi ara taxettart.
Qqimet kan ay atmaten-iw n tmara, nekk walaɣ d acu ara xedmeɣ.
Kunwi ẓẓut iman-nwen deg texmirt-nni n usɣan.
Aḍar i d-tekksem wayeḍ ad yewḥel alamma d taggara n ddunit.
Tugim ad d-teldim allen-nwen ad twalim tidet i wen-fren wid akken i terram ttrebbiben fell-awen yerna tessusmem, awal ur ken-id-yettali.
Tebɣam ad teqqimem akka, d aklan i lebda.
Ma d nekk ǧǧet-iyi nekk d rray-iw, yid-s ara tt-fruɣ, kunwi ibɛed-iken waluf.
Akka i asen-yerra ddaw n tuɣmest.
Ad d-yemmekti kan ageɛmir-nni i as-d-ittebdaden yal iḍ deg tirga, ad yettu akk ayen-nniḍen ala ayen iɣef t-id-iwelleh iɣef yecfa, ur yezmir ad t-yettu.
Leɛhed fkiɣ-t d yiman-iw, ad awḍeɣ anda i yessaweḍ uḍar.
Tuɣalin akk ɣer deffir ulac.
Tikkelt-a ad d-frunt temsal yeqqimen mebla tifrat ar ass-a.
Ma bɣiɣ ad ẓreɣ anda i tedduɣ tuwi fell-i ad issineɣ ansa i d-kkiɣ.
Anaddal-nni n uneggez ɣef teɣzi, ma yebɣa ad yenṭeg mebɛid, ṭam neɣ tẓa n lmitrat akkin, tuwi-d fella-as ad iwesseɛ ɣer deffir s ukuẓẓet n tmerwin ar semmuset n tmerwin n lmitrat.
Yeẓra ayen i t-yettrajun mačči d ayen isehlen.
Yeẓra abrid ara yawi yundi merra, yeččur d tixeftin ara d-iserfen fell-as ma yeɣfel kan cwiṭ.
d yiwen n ubrid yessan akk d agris yesfucculen ula d ulawen.
D yiwen n ubrid yessan akk d agris yesfucculen ula d ulawen.
Maca lebɣi-s d ameqqran, ur yelli mecṭuḥ.
Tikti-a, d ayen i t-iceɣben seg wasmi i d-yekker.
Wagi ara yezger akka, d asif-nni n lemḥan.
Asif-a, yezga-d d wis sebɛa.
Akken i as-qqaren ulac kra n wasif-nniḍen deffir n wasif-a wis sebɛa.
Netta ar tura ur yefhim tigert, ayɣer akka, ulac akkin isaffen-nniḍen.
D ayen i issewhamen.
Yerna ula deg uɣerbaz, mi ara d-taweḍ tanga n umezruy d trakalt, d awal-nni kan iwimi isel ɣer yiselmaden-is, i d-yettuɣalen.
Ddunit ulac-itt akkin i wasif-a, syin i d-tuɣal, ur tufiḍ d acu yellan deffir-s, ula d amezruy-is akken, leḥsab-is syin ara t-id-nebdu.
Ulayɣer yiwen ad yesteqsay, akka i tella temsalt u frant…
Iḥulfan, yal yiwen amek-it, mmɣen-d fell-as ɣef tikkelt ad t-zedɣen.
Iḥulfa s lferḥ, s zzɛaf, s utewhem, s tewnafit, aglim-is akk yezɣeb.
Maca afray n tumert yugar-iten akken ma llan imi yeṭṭerḍeq-d s yiwet n teḍsa urǧin i tt-id-yeḍsi am wass-nni.
Ass-agi i d ass-is.